kardosdrur/scandi-wiki huggingface dataset:
Det magiske rum

Det magiske rum (kreativitet, indsigt og forvandling) er en bog af Majbritte Ulrikkeholm. Den er udgivet af Lindhardt og Ringhof, 320 sider.

Plot 
Det magiske rum er en håndbog i kreativitet – ikke blot i kunsten, men i livet i det hele taget. Bogen har derfor nok bud til udøvende og skabende kunstnere, men henvender sig i lige så høj grad til mennesker, er ønsker kreativitet i deres dagligdag.

I bogen der blander eventyrlige cases med praktiske øvelser bliver man præsenteret for enkle teknikker, som kan hjælpe den kreative proces, og som kan medvirke til at forvandle negative forestillinger til kreativ energi.

Presse 
"I modsætning til så mange andre bøger om emnet, er Majbritte Ulrikkeholms bog holdt på et ganske jordnært plan. Så jordnært og absolut troværdigt, at alle med interesse for emnet med stort held kan tilegne sig hendes interessante og sympatske livsfilosofier, der på mange måder er så universelle, at de fleste kan udnytte dem i en personlig udviklingsfase."
- Uffe Christensen, Jyllands-Posten

"Det er en bog, som giver indsigt i problemerne med blokeret kreativitet, og en bog, som ikke er karrig i sin tro på muligheden af forvandling... Man skulle være et skarn, hvis man ikke lyttede efter, når Majbritte Ulrikkeholm sætter fingeren på de ømme punkter og giver gode råd... et inspirerende møde med seriøs snusfornuft for beklemte sjæle og sammensnørede struber."
- Kim Skotte, Politiken

"Flere gange undervejs fandt jeg mig selv med både knuder i maven, en tåre i øjenkrogen og aha-oplevelser i sofaen.For bogen Det magiske rum er ikke kun en bog til kreative mennesker, men til alle, som har lyst til at lære sig selv bedre at kende... en meget vis bog, smækfuld af guldkorn lige til at samle op og fodre den indre harddisk med... Læs den."
- Susse Wassmann, Ekstra Bladet

Bøger
Litteratur fra Danmark
Neuhofen an der Ybbs

Neuhofen an der Ybbs er en købstadskommune i distriktet Amstetten i Niederösterreich i Østrig ca. 10 km syd for byen Amstetten. Kommunen har 3.048 indbyggere pr. 1. januar 2022.

Neuhofen an der Ybbs ligger i alpeforlandets bakkede område. 20 % af kommunen er dækket af skov. Selvom navnet antyder det modsatte, så ligger byen ikke ud til floden Ybbs men ligger omkring 5 km øst for floden.

Underinddeling 
Købstadskommunen er underopdelt i syv Katastralgemeinden:

 Amesleithen
 Kornberg
 Neuhofen an der Ybbs
 Perbersdorf
 Scherbling
 Schindau
 Toberstetten

Historie 

Neuhofen er i Østrigs historie mest kendt som "Østrigs vugge", idet den første skriftlige kilde til navnet Ostarrîchi, der senere blev til Österreich, nævnes i et dokument udfærdiget i Bruchsal i 996. Heri nævnes en region, der almindeligvis kaldes Ostarrîchi ("regione vulgari vocabulo Ostarrîchi"), hvormed der var ment området omkring Neuhofen an der Ybbs ("in loco Niuuanhova dicto"). Kejser Otto III. skænkede med dokumentet biskoppen af Freising 950 hektar land omkring Neuhofen.

Politik 
Efter kommunalvalget i 2020 er byrådet sammensat af:

 ÖVP: 16
 SPÖ: 3
 FPÖ: 2

Eksterne henvisninger 

Østrigs historie
De karniske Alper

De karniske Alper (tysk:Karnische Alpen, italiensk:Alps Cjargnelis)
er  en del af Alperne og ligger som en bjergkæde på grænsen mellem Øst-Tyrol, Kärnten og Friuli i Østrig og Italien.  Bjergkæden er en del af de Sydlige Kalkalper og strækker sig omkring 100 km fra øst til vest mellem floderne Drava, Gail og Tagliamento. Kæden danner på en strækning grænsen mellem Østrig og Italien. Det højeste bjerg er Hohe Warte på 2.780 meter. 

Bjergkæden er opkaldt efter den romerske provins Carnia, som antagelig havde en keltisk oprindelse.

Bjergene har givet navn til den geologiske tidsperiode i Trias som kaldes carnien.

De vigtigste bjergtoppe er: 

De vigtigste bjergpas er:

Eksterne henvisninger

 De karniske alper på Hribi.net  (engelsk/slovensk tekst m/billede)
 SummitPost
Saligprisningerne

Saligprisningerne kaldes et afsnit i begyndelsen af Bjergprædikenen i Mattæusevangeliet (ff) hvor de enkelte prisninger indledes med Salige er de ... 

Matthæus
Saligprisningerne som de findes hos Mattæus i begyndelsen af Bjergprædikenen  (kap5-7) ff (de såkaldte 8+1):

"Og han tog til orde og lærte dem":
Salige er de fattige i ånden, for Himmeriget er deres.
Salige er de, som sørger, for de skal trøstes.
Salige er de sagtmodige, for de skal arve jorden.
Salige er de, som hungrer og tørster efter retfærdigheden, for de skal mættes.
Salige er de barmhjertige, for de skal møde barmhjertighed.
Salige er de rene af hjertet, for de skal se Gud.
Salige er de, som stifter fred, for de skal kaldes Guds børn.
Salige er de, som forfølges på grund af retfærdighed, for Himmeriget er deres.
Salige er I, når man på grund af mig håner jer og forfølger jer og lyver jer alt muligt ondt på.

Lukas
Også hos Lukas findes der saligprisninger ff

"Og han løftede sit blik, så på sine disciple og sagde:"
Salige er I, som er fattige, for Guds rige er jeres.
Salige er I, som sulter nu, for I skal mættes.
Salige er I, som græder nu, for I skal le.
Salige er I, når mennesker hader jer, forstøder jer og håner jer og afskyr jeres navn som noget ondt for Menneskesønnens skyld.

Eksterne henvisninger 

 Om Saligprisningerne på Catholic Encyclopedia 

Bibelske temaer
Star Wars: Knights of the Old Republic II – The Sith Lords

Star Wars: Knights of the Old Republic II – The Sith Lords er opfølgeren til det populære rollespil Star Wars: Knights of the Old Republic. Det udkom ligesom det første både til Xbox og computer. Spillet blev dog i modsætning til 1'eren ikke udviklet af BioWare (da de var optaget af andre titler, som Jade Empire og Dragon Age) men derimod Obsidian Entertainment.KOTOR II bruger en opgraderet version af spilmotoren brugt i det første spil.

Historien finder sted fem år efter afslutningen i det første spil, og handler om et set nye figurer. Som i det første spil kan spilleren tage valg som fører ham eller hende nærmere Den lyse side eller Den mørke side. Slutningen af historien afhenger af disse valg.

Eksterne henvisninger 
 
 

Computerspil fra 2005
Knights of the Old Republic II - The Sith Lords
Windows-spil
Xbox-spil
Tilbage til jorden

"Tilbage til Jorden" er en erindringsroman af Majbritte Ulrikkeholm. Den er udgivet af forlaget  Lindhardt og Ringhof, og er på 205 sider.

Presse 

"For i begyndelsen var ordet, og når ordet er hos Majbritte Ulrikkeholm, så er den mildest talt forrygende." 
- Kristine Fyrboe, Jyllands-Posten.

Romaner fra Danmark
Krypt

En krypt (af græsk kryptein skjule) er et helt eller delvist underjordisk rum. Dette rum har ofte hvælv og ligger som regel under koret i en kirke. Krypten blev brugt til begravelser af helgener og findes hyppigst i romansk arkitektur.

Kirkearkitektur
Rum
Levanto

Levanto er en by i den italienske region Liguria. Byen ligger helt ud til den italienske riviera og har en lille, men populær strand. Historisk har byen rødder tilbage til middelalderen, og der er ruiner af den gamle bymur. Byens historie fejres ved den årlige helgenfestival, hvor der er middelalderoptog og flagkastning. 

Det er en mindre by, som dog er et populært feriested for familier og vandrere, idet den ligger tæt på Cinque Terre, som er optaget på UNESCOs Verdensarvsliste. 
Kulinarisk byder Levanto på typisk ligurisk mad med masser af fisk og skaldyr samt naturligvis den klassisk basilikumpesto. Man kan komme til byen med tog, bil eller vandre dertil, men man skal være opmærksom på, at den ligger afsides mellem to bjerge. 
Fra Levanto er der god mulighed for at vandre til Cinque Terre, blandt andet til den nærmeste landsby Monterosso.

Byer i Liguria
Sestri Levante

Sestri Levante er en by godt 56 kilometer syd for Genova i den italienske region Ligurien. Byen har 19.356 indbyggere (pr. 2001) og er venskabsby til Santa Cruz i Californien.

Byen var meget populær hos H.C. Andersen, som blandt andet har skrevet om den i sine rejseerindringer.

Eksterne kilder/henvisninger 

 Officiel hjemmeside for Sestri Levante

Byer i Liguria
Woltersdorfer Straßenbahn

Woltersdorfer Straßenbahn er en lokal transportvirksomhed, der driver en sporvejslinje i samfundet Woltersdorf (Oder-Spree) i den østlige udkant af Berlin.

Linjen med linjenummer 87 kører fra S-Bahnhof Rahnsdorf til Woltersdorf-Schleuse, hvilket er en strækning på 5,6 km. Sporvejslinjen åbnede 1913. Den kører på normalspor (1435 mm).

Woltersdorf har en museumssporvejslinje som kører på strækningen.
 
Ruten er:
 S-Bahnhof Rahnsdorf (S-banestation Rahnsdorf)
 Waldweiche Soft (skov)
 Landesgrenze Berlin / Brandenburg (delstatsgrænse Berlin / Brandenburg)
 Goethestraße
 Eichendamm (Oak-dæmningen)
 Lerchenstraße
 Berliner Platz
 Fasanenstraße
 Thälmannplatz
 Depot Depotfører
 Blumenstraße
 Krankenhaus Hospital
 Woltersdorfer Schleuse

Ekstern henvisning 
 Woltersdorfer Straßenbahn – officiel website 

Sporveje i Tyskland
Transport i Berlin
Galicien

Galicien har flere betydninger:

 Galicien, Spanien – et område i Spanien
 Galicien, Centraleuropa – et område i Centraleuropa (i dag i Polen og Ukraine)

Se også 
 Galicisk – et sprog der tales i Galicien i Spanien
Piura

Piura er en by i det nordvestlige Peru. Byen er hovedby i regionen Piura og provinsen Piura. Befolkningen ligger omkring 400.000.

Her grundlagde den spanske conquistador Francisco Pizarro den tredje spanske by i Sydamerika, San Miguel de Piura, år 1532. Pirua udråbte sin uafhængighed 4. januar 1821.    

Byer i Peru
Edvard Blaumüller

Theobald Edvard Julius Blaumüller (12. april 1851 i København – 2. oktober 1911 smst) var en dansk præst, forfatter og teolog.

Blaumüller var søn af bogbindermester Johannes Julius Blaumüller. Han tog studentereksamen fra Borgerdydskolen på Christianshavn i 1870, og året efter filosofikum med udmærkelse i alle fag. I 1876 tog han teologisk embedseksamen. i 1879 blev han kapellan i Asminderød og i 1886 forflyttede han til Helligåndskirken i København, stadig som kapellan. Da kirkens præst Albert Schack søgte forflyttelse i 1908 rykkede Blaumüller op og overtog præstestillingen. Han fik dog kun lov at beklæde posten i tre år, til hans død i 1911.

Blaumüller fik offentliggjort artikler i Dagbladet af æstetisk og religiøst indhold. Han fik også offentliggjort digte forskellige steder, det mest kendte er nok Agnete og Havmanden fra 1894

Blaumüller giftede sig i 1880 med Elisabeth Petra Aline Bondo, datter af den daværende præst i Vallensbæk Niels Grumme Bondo. Han ligger begravet på Vestre Kirkegård i København.

Eksterne henvisninger 

 Edvard Blaumüller på Dansk Forfatterleksikon 
 Edvard Blaumüller  på Litteraturpriser.dk
 
 Hellig Jord, Rejsebilleder fra Palæstina (Marts-April 1896)  af Edvard Blaumüller

Præster fra Danmark
Teologer fra Danmark
Digtere fra Danmark
Danskere i 1800-tallet
Danskere i 1900-tallet
Personer fra København
Personer i Dansk Biografisk Leksikon
Dansksprogede forfattere fra Danmark
Studenter fra Københavns Åbne Gymnasium
Attersee

Attersee er Østrigs største sø, der er helt beliggende inden for Østrigs grænser (både Neusiedler See og Bodensøen er begge større, men er kun delvist liggende i Østrig). Den ligger i Salzkammergut i Oberösterreich. Søen måler omkring 20 km fra nord til syd og 4 km fra øst til vest. Attersee udgør den sidste sø i en kæde af søer, der mod sydvest begynder med Fuschlsee og i nordvest med Irrsee. Vandet fra disse to søer flyder til Mondsee og derfra gennem den 4 km lange Seeache til Attersee. Vandet fra Attersee har afløb gennem floden Ager, som flyder videre i Traun, der siden munder ud i Donau ved Linz.

Höllengebirge ligger med en højde af 1.800 m sydøst for søen. Sydvest for søen ligger det 1.783 m høje Schafberg. Ved Litzlberg findes en lille slots-ø, som Gustav Klimt ofte besøgte om sommeren.

På grund af de stabile vinde over søen og den gode vandkvalitet er Attersee et populært mål for sejlsport og badeferie. Det rene vand giver endvidere et undervandssigte på op til 25 m, hvilket også gør søen til et attraktivt mål for dykkere.

På grund af søens størrelse fryser søen sjældent til om vinteren. Senest, søen var helt dækket af is, var i 1940'erne. Der er et righoldigt liv af fisk i søen som f.eks. gedde, ørred, regnbueørred, europæisk ål, karpe og aborre.

Søer i Østrig
Shotter's Nation

Shotter's Nation er det andet album af det engelske indie rock-band Babyshambles og blev udgivet i Storbritannien den 1. oktober 2007 af Parlophone til generelt gode anmeldelser. I USA blev albummet udgivet den 23. oktober 2007 af Astralwerks. Albummets første single, "Delivery", blev udgivet den 17. september 2007.

Singler 
 Delivery
 You Talk
 French Dog Blues

Numre 
 Carry on Up The Morning
 Delivery
 You Talk
 UnBiloTitled
 Side Of The Road
 Crumb Begging Baghead
 Unstookie Titled
 French Dog Blues
 There She Goes
 Baddie's Boogie
 Deft Left Hand
 Lost Art Of Murder

Referencer 

Album fra 2007
Indierockalbum
Nikita Denise

Nikita Denise (født 25. juli 1976) i daværende Tjekkoslovakiet er en tjekkisk pornomodel og pornofilminstruktør som bor og arbejder primært i USA, hvor hun har fået amerikansk statsborgerskab gennem ægteskab.

Denise flyttede fra Tjekkoslovakiet til Toronto, Canada i 1998 og begyndte at arbejde på forskellige canadiske stripbarer. Her mødte hun pornomodellen Jill Kelly, som gav hende et telefonnummer til pornoheadhunteren Jim South. Hendes første pornografiske optagelse var med Dillon Day i filmen North Pole 13 i 2000.

I 2006 debuterede hun som instruktør med filmen Nikita's Extreme Idols, hvor hun også selv optrådte, efter at havde taget mere end et års pause.
Den 24. juli 2006 optrådte Nikita på tv-programmet Inside the Porn Actor's Studio med værten Richard Christy.

Nikita har optrådt i mere 315 film og vundet adskillige priser, inklusiv i 2002; en AVN Award for Female Performer of the Year (bedste kvindelige optræder).

Priser 
AVN Awards
 2002 Female Performer of the Year
 2002 Best Group Sex Scene – Video for Succubus
 2003 Best All-Girl Sex Scene – Video for I Dream of Jenna

Udvalgt filmografi 
 Gangland 13 (2000)
 North Pole 13 (2000)
 Chasing the Big Ones 12 (2002)
 Femme Nikita Denise, La (2002)
 Sex Across America 7 (2002)
 Violation of Nikita Denise (2002)
 Femme Nikita Denise 2, La (2003)
 Nina Hartley's Guide to Double Penetration (2004)
 Decades (2006)

References

Eksterne henvisninger 

 
 
 Nikita Denise i Eurobabeindex 
 RogReviews.com Interview – January 2008  

Pornomodeller fra USA
Mondsee (sø)

Mondsee er en sø i Salzkammergut i Østrig i forbundslandet Oberösterreich. Søens sydvestbred udgør grænsen mellem Oberösterreich og forbundslandet Salzburg, ligesom der er en geologisk grænse mellem Nordlige Kalkalper og sandstenszonen. Klippevæggen Drachenwand rejser sig fra sydvestbreden af søen.

Mondsee indgår i en kæde af søer, hvor vandet fra søerne Fuschlsee og Irrsee flyder til Mondsee og derfra gennem den 4 km lange Seeache til Attersee, der er Østrigs største sø. Vandet fra Attersee har afløb gennem floden Ager, som flyder videre i Traun, der siden munder ud i Donau ved Linz.

Med en længde på 11 km og en bredde på maksimalt 1,5 km har Mondsee et samlet areal på 14,2 km².

I 1864 fandt man ved Mondsee rester af pælebyggeri fra den yngre stenalder. Kulturen er opkaldt efter søen og kaldes Mondseekultur.

Navnets opståen 
Ifølge et sagn stammer navnet fra historien om Hertug Odilo af Bayern, der om natten red op ad Drachenwand fra bagsiden af klippen, og som først – lige inden han styrtede ud over kanten – opdagede månen, der spejlede sig i søen. Således siger sagnet, men realiteten er, at søen ikke sit navn efter månen, men efter "Mansees", der er en gammel adelsslægt.
Navnet er siden blevet til Mondsee.

Søer i Østrig
Alma

Alma har flere betydninger:

 Alma (pigenavn) – et pigenavn
 Atacama Large Millimeter Array
 Alma (flod) – en ukrainsk flod på Krimhalvøen
 Slaget ved Alma – er et slag under Krimkrigen.
 Alma Maria Schindler (1879-1964) – en østrigsk selskabsdame
 Lawrence Alma-Tadema (1836-1912) – en britisk maler.
 Alma Hinding (1882-1981) – en dansk skuespillerinde
 Almas – en mytologisk primatrace der skulle leve i Pamir-bjergene i centralasien.
 Alma (fransk sanger) – fransk sangerinde
 Alma (sanger) – finsk sanger og sangskriver
 Alma (forlag) - dansk forlag
Mondsee

Mondsee har flere betydninger:

 Mondsee (sø) – en sø i Østrig
 Mondsee (by) – en by i Østrig
Trujillo (Peru)

Trujillo er en by i det nordvestlige Peru, beliggende nær floden Moche. Den er hovedbyen i regionen La Libertad og er den tredjestørste by i Peru.

Trujillo er kernen i det næststørste byområde i Peru, der dækker et areal på 110.000 ha og består af 9 distrikter med anslået befolkning på 906.313 indbyggere i 2012. Trujillo er desuden "National Marinera Capital" og betragtes som "Kulturhovedstad i Peru."

Referencer 

Byer i Peru
Etableret i 1534
Björn Asker

Björn Asker (født 23. september 1941 i Stockholm) er en svensk operasanger uddannet hos Hugo Hasslo og på Operahögskolan. Han har også studeret hos Tito Gobbi i Rom (i perioden 1973-1982). Han var engageret 1969-97 på Kungliga Operan i Stockholm. Hans roller omfatter bl.a. titelrollerne i Don Giovanni, Macbeth, Nabucco, Rigoletto, Falstaff, Simone Boccanegra, Den flyvende Hollænder, Hertug Blåskægs borg og Gianni Schicchi.

Efter sin debut i 1969 i Björn Wihlo Hallbergs Evakueringen har han medvirket i et antal uropførelser af nutidige operaer, deriblandt Flickan i Ögat (Gustaf Fröding) af Lars Edlund. Har på Det Kongelige Teater i København sunget Alberich i Wagners Ring (ved Stockholmsoperaens gæstesspil i 1975), Macbeth og Scarpia. Han har gæstesunget i de nordiske lande samt i Italien, Spanien, Frankrig, Rusland, Polen, Tyskland, Israel, USA og Mexico.

Björn Asker er gift med Kgl. operasangerinde Lone Koppel siden 1983. Björn Asker blev udnævnt til Hovsångare i 1990.

Operasangere fra Sverige
Personer fra Stockholm
Hovsångare
Betsaida

Betsaida (hebraisk/, bet sajda, "fiskerhus" el. lign.) var en lille fiskerlandsby ved Genesaretsøens nordre bred. Stedet kendes som hjemsted for apostlene Peter, Andreas og Filip (). 
Byen omtales flere steder i Det Nye Testamente: , , , , , , .

Ruiner af den antikke lokalitet blev opdaget ved en udgravning af højen Et-Tel i 1987.

Eksterne henvisninger 

 Opslag om "Betsaida" hos Strong's G966, en konkordans 
 Bethsaida i  Jewish Encyclopedia og hos Bibleplaces.com 
 Om The Bethsaida Excavations Project , udgravningsprojektet 

Byer i Israel
Bibelske steder
Alex Ambrose

Alex Ambrose (født 31. maj 1978) er en dansk sanger og sangskriver. Som solist er han kendt under sit fornavn, Alex.

Biografi 
Alex Ambrose er opvokset i Brøndbyøster, og hans søster er sangerinden Ida Ambrose. Han arbejdede som pædagogmedhjælper, da det lykkedes ham at blive deltager i talentkonkurrencen Popstars på TV 2 i 2002. Han forlod dog konkurrencen i utide, blandt andet fordi han ikke ønskede at gå i samme musikalske retning som det forventedes af vinderen.
I sommeren 2005 udgav han sammen med gruppen J.A.Z. (bestående af Alex selv samt Marc Johnson og Zindy Laursen) singlen "Ingen gør som vi gør", efterfulgt af gruppens landsdækkende turne.  
Med udgivelsen af albummet Ta' det tilbage i 2006 skiftede Alex fra at synge på engelsk til at synge på dansk.

I 2008 udkom han sangen "Din Dag" på det uafhængige pladeselskab 13Beats.

Han udgav i 2019 EP'en Livet på seks numre. Ifølge Alex omhandlede EP'en om "[...] mit liv. Helt almindelige ting som kone og børn".

Diskografi

Albums 
 Thirteen (2003)
 Ta' det tilbage (2006)
 Livet (2019)

Singler 
 "Them girls" (2003) – fra albummet Thirteen
 "Hola" (2003) – fra albummet Thirteen
 "So Beautiful" (2003) – fra albummet Thirteen
 "Ingen gør som vi gør" (med J.A.Z.) (2005)
 "Paradise" (2005) – temasang fra Paradise Hotel
 "Os to" (2005) – fra albummet Ta' det tilbage
 "Lever for dig" (feat. Wendy Wonder & Ras Money) (2006) – fra albummet Ta' det tilbage 
 "Ta' det tilbage" (2006) – fra albummet Ta' det tilbage
 "Jeg ser dig" (feat. Johnson) (2006) – fra albummet Ta' det tilbage   
 "Hvad nu hvis" (feat. Nik & Jay) (2007) – støttesingle for Unicef
 "Din dag" (feat. Søvnig) (2008)
 "Pakke Dig Ud" (2009)
 "Uden Dig" (2012)
 "Jeg Kommer Hjem" (2012)
“Når regnen falder” (2019) - fra EP’en Livet

Gæsteoptræden 
 Årgang 79 – Niarn (2004)
 Mit første album – Gettic (2005) 
 Gigolo Jesus – Jokeren (2005)
 Min tid – Mortito (2005)
 Release – Natasja (2005)
 Forklædt som voksen – Troo.L.S. & Orgi-E (2005)
 Ingen som os – UFO Yepha (2006)
 Det passer – Johnson (2006)
 Første kapitel – NEMO (2007)
 Let It Glow (feat. Alex) – Christian Amby (2012)
 Voice Junior 2015: Hvad nu Hvis (Alex Ambrose var bagstage under optraden)

Referencer

Eksterne henvisninger 
 
 
 Elmerdahl Bureauerne 

Sangere fra Danmark
Popstars-deltagere
Pædagogmedhjælpere
Lothar de Maizière

Lothar de Maizière (født 2. marts 1940 i Nordhausen i Thüringen) er en tysk kristeligdemokratisk politiker, som var DDRs sidste og eneste demokratisk udpegede statsminister og efter den tyske genforening føderal minister uden portefølje i Helmut Kohls regering.

Baggrund og uddannelse 

Lothar de Maizière tilhører en adelig fransk hugenottisk familie som kom til Preussen i det 17. århundrede. Han er søn af advokaten Clement de Maizière og nevø af generalen Ulrich de Maizière, som var vesttysk forsvarschef. Hans fætter Thomas de Maizière har siddet i flere af Angela Merkels regeringer. Lothar de Maizière er gift og har tre døtre.

Efter at have taget Abitur i 1958 studerede han fra 1959 til 1965 bratsch ved musikhøjskolen i Østberlin og spillede til 1975 bratsch i flere orkestre. På grund af en nerveskade i armen, som vanskeliggjorde hans virke som musiker, studerede han fra 1969 til 1975  jura ved Humboldt-universitetet og fik i 1975 advokatbevilling. Fra 1987 var han næstformand for advokatkollegiet i Østberlin under Gregor Gysi. Han havde møderet for DDR's højesteret i sager om militær strafferet. Som advokat repræsenterede han hovedsageligt unge, som blev forfulgt, fordi de nægtede at gøre militærtjeneste eller deltog i pacifistiske aktiviteter.

Politisk karriere 

Maizière blev allerede i 1956 medlem af CDU i DDR, et parti hvis politik var at følge det ledende parti, SED's, politik. Hans far var også ledende medlem af CDU i DDR. 

Mellem 1986 og 1990 var han vicepræsident for den protestantiske kirkesynode i DDR.

Efter murens fald blev Lothar de Maizière i slutningen af november 1989 valgt til formand for CDU i DDR, og kort efter udnævnt til minister for kirkespørgsmål og viceformand for ministerrådet (vicestatsminister) i Hans Modrows regering i DDR.

Efter det første og sidste frie valg til Volkskammer (parlamentet), hvor koalitionen Allianz für Deutschland, som hans parti deltog i, vandt en stor sejr, blev han 12. april 1990 valgt til DDR's første og sidste demokratiske formand for ministerrådet (statsminister). Da han stillede op til valg som topkandidat for Allianz für Deutschland, var han forholdsvis ukendt, og den store valgsejr skyldtes hovedsagelig DDR-befolkningens forventninger om tysk genforening og D-marken og ikke mindst Helmut Kohl, som støttede Maizière.

Angela Merkel startede sin politiske karriere som regeringstalsmand for Maizière. Fra august var Maizière også DDR's udenrigsminister.

På genforeningsdagen, den 3. oktober 1990, blev Maizière udnævnt til minister uden portefølje i Helmut Kohls føderale regering. På grund af påstande om samarbejde med Stasi gik han af allerede 17. december 1990. Maizière var medlem af Forbundsdagen fra genforeningen til 15. oktober 1991.

Han er nu formand for Stiftung Denkmalschutz Berlin. Fra 1996 har han arbejdet som advokat i Berlin.

Eksterne henvisninger 

Politikere fra DDR
Ministre fra Tyskland
Medlemmer af Forbundsdagen
Politikere fra CDU
Personer fra Thüringen
Udenrigsministre fra Tyskland